## Pradas assenyala que el nou servei d'autobusos Elx-Rodalia és un exemple d'unir “excel·lència en el servei amb el respecte al medi ambient”

*** La consellera d'Infraestructures destaca que és “la primera xarxa metropolitana d'autobusos de baixes emissions de la Comunitat Valenciana”
* Salomé Pradas avança que els pròxims pressupostos reflectiran l'aposta del Consell pel TRAM per a connectar els diferents barris i el principal centre de treball d'Elx Parc Empresarial**

La consellera de Medi Ambient, Aigua, Infraestructures i Territori, Salomé Pradas, ha assenyalat que el servei públic de transports de viatgers amb autobús Elx-Rodalia, que s'ha posat este  dimecres en marxa, és “la primera xarxa metropolitana d'autobusos de baixes emissions de la Comunitat Valenciana” i un exemple més de com a la Comunitat Valenciana “estem implementant solucions de mobilitat que conjuguen l'excel·lència en el servei amb el respecte al medi ambient”.

Així, la consellera ha explicat que “esta aposta de la Generalitat, gestionada per l'empresa Vectalia, connecta la capital il·licitana i el seu parc empresarial amb Crevillent, Santa Pola, Gran Alacant i Alacant amb tres noves rutes, que s'unixen a les que ja n'hi ha, ateses per una moderna flota de 18 autobusos de baixes emissions, amb capacitat per a 80 persones, completament accessible, així com amb wifi i carregadors a bord”.

En este sentit, Salomé Pradas ha afegit que “hem d'adaptar-nos al canvi climàtic i minimitzar els seus efectes mitjançant la descarbonització, però eixe procés s'ha de dur a terme amb intel·ligència i sensatesa perquè no afecte el nostre desenvolupament ni la nostra manera de vida”. Per eixe motiu, ha continuat, “la posada en marxa de mètodes més eficients i eficaços de transport com este amb poc impacte en el medi ambient, però assumible, és el camí correcte”.

Elx-Rodalia forma part del procés en el qual està treballant la Conselleria per a “renovar 38 concessions de línies de transport regular de passatgers que suposarà, quan estiga conclòs, una inversió de 400 milions d'euros en 600 nous vehicles i sistemes d'ajuda a la gestió” ha recordat la consellera, qui ha assenyalat que cada vegada que l'Administració implementa una millora en la mobilitat de les persones en termes de sostenibilitat i excel·lència, “a més de posar a la disposició de la ciutadania un millor servei, estem creant oportunitats”.

Per a Salomé Pradas, “d'entre totes les funcions i tasques que té l'Administració, és precisament la de crear oportunitats, la que considere la més important i on les polítiques de mobilitat tenen un paper essencial i, per això, el Consell que presidix Carlos Mazón aposta per mobilitat equilibrada que va molt més enllà de la sostenibilitat i aposta per la universalitat”. La nova xarxa d'Elx-Rodalia incrementa un 57 % el nombre d'expedicions respecte a la situació existent fins ara i oferix un servei de transport més ràpid, econòmic, modern i amb millors connexions i freqüències.

Entre les novetats destaquen la nova línia que unix Alacant i Elx de manera expressa i directa, amb trajectes de 35 minuts. També és novetat la línia que connecta Crevillent i Alacant sense parades, amb un trajecte de 50 minuts, així com la línia entre Gran Alacant i Elx, que unix esta zona amb l'Hospital General d'Elx.

Estes noves línies s'unixen a les ja existents d'Elx, Crevillent i Alacant; del Parc Empresarial d'Elx, Torrellano i Alacant; de Crevillent i Elx, i d'Elx i Santa Pola. De la mateixa manera, el sistema de bons i tarifes s'ha renovat completament amb una millora en els preus dels viatges que s'adapten a cada usuari i destinació.

**Aposta pel TRAM**

Finalment, la responsable d'Infraestructures ha mostrat el compromís de la Generalitat per la mobilitat i el transport sostenible que millore les connexions entre els diferents barris i el principal centre de treball del municipi com és Elx Parc Empresarial. En esta línia, ha avançat que “es consignarà una partida necessària per a avançar en la redacció d'este important projecte en el qual anirem de la mà de l'Ajuntament perquè siga una realitat en el menor temps possible”.

Fecha: 20/09/2023